CELEX: C2006/074/42
Language: lv
Date: 2006-03-25 00:00:00
Title: Lieta T-423/05: Prasība, kas celta  2005. gada 25. novembrī  —  Olimpiaki Aeroporia Ypiresies A. E.  pret Eiropas Kopienu Komisiju

25.3.2006   
            
            
               LV
            
            
               Eiropas Savienības Oficiālais Vēstnesis
            
            
               C 74/21
            
         Prasība, kas celta 2005. gada 25. novembrī — Olimpiaki Aeroporia Ypiresies A. E. pret Eiropas Kopienu Komisiju
   (Lieta T-423/05)
   (2006/C 74/42)
   Tiesvedības valoda — grieķu
   Lietas dalībnieki
   
      Prasītāja: Olympiaki Aeroporia-Ypiresies A.E. (Atēnas, Grieķija) (pārstāvji — P. Anestis, T. Soames, D. Geradin, S. Mavroghenis un S. Jorda, advokāti)
   
      Atbildētāja: Eiropas Kopienu Komisija
   Prasītājas prasījumi Pirmās instances tiesai ir šādi:
   
               —
            
            
               atbilstoši EKL 230. un 231. pantam atcelt pilnībā vai daļā Komisijas Lēmumu C 11/2004 attiecībā uz valsts atbalstu, kas esot piešķirts Grieķijas aviokompānijai Olympiaki Aeroporia-Ypiresies A.E.;
               
            
         
               —
            
            
               piespriest Eiropas Kopienu Komisijai atlīdzināt tiesāšanās izdevumus.
            
         Pamati un galvenie argumenti
   Grieķijas valsts aviokompānijas “Olympiaki Aeroporia” privatizācijas ietvaros tika izveidota jauna sabiedrība ar nosaukumu “Olympiakes Aerogrammes” (“NOA”), kas pārņēma lidojumu darbību, savukārt prasītāja (“OA”) saglabāja visas pārējās darbības, jo īpaši, pakalpojumus uz zemes un lidaparātu apkopi un remontu. Ar apstrīdēto lēmumu Komisija konstatēja, ka Grieķijas sabiedrībām NOA un prasītajai piešķirtais valsts atbalsts ir nesaderīgs ar EK Līgumu šādu iemeslu dēļ:
   
               —
            
            
               
                  NOA izveides laikā tās aktīvi ir tikuši pārvērtēti;
            
         
               —
            
            
               Grieķijas valsts kā galvotājas veiktie maksājumi OA parādu nodrošināšanai;
            
         
               —
            
            
               Grieķijas valsts apliecināta pastāvīgi labvēlīga attieksme pret OA attiecībā uz nodokļu parādiem un sociālās apdrošināšanas iemaksām.
            
         Ar savu prasību prasītāja, pirmkārt, apstrīd lēmuma daļu attiecībā uz NOA aktīvu iespējamo pārvērtēšanu tās izveides laikā. Tā apgalvo, ka tiek pārkāpts EKL 87. panta 1. un 3. punkts un EKL 253. pants (pamatojuma pienākums). Prasītāja uzskata, ka kļūdaini ir piemērots “privāta investora” kritērijs, jo Grieķijas Republika ir rīkojusies kā to būtu darījusi jebkura saprātīga privātpersona. Turklāt prasītāja norāda uz kļūdainu iespējamās peļņas aprēķina metodi un iegūtajiem rezultātiem. Turklāt prasītāja norāda, ka nav izpildīts EKL 87. panta 1. punktā paredzētais nosacījums par pamatojuma pienākumu.
   Kas attiecas uz valsts veiktajiem maksājumiem parādu nodrošināšanai, prasītāja neapstrīd, ka šie maksājumi tika veikti, tomēr uzskata, ka tie neietver valsts atbalsta elementus un tādēļ ir pārkāpts EKL 87. panta 1. punkts. Precīzāk, prasītāja uzskata, ka Komisija apstiprināja valsts atbalsta, ko veido Grieķijas valsts veiktie maksājumi, pastāvīgumu, tomēr apstrīdētajā lēmumā Komisija apgalvo pretējo, pieļaujot tiesisku kļūdu. Šajā pašā sakarā, prasītāja apgalvo, ka Komisija ir pieļāvusi acīmredzamu vērtējuma kļūdu attiecībā uz maksājumiem, kas veikti pirms noteiktu garantiju piešķiršanas, un attiecībā uz noteiktu valsts veiktu maksājumu kvalifikāciju kā valsts atbalstu. Attiecībā uz šo lēmuma daļu prasītāja norāda arī uz būtisku procesuālo prasību pārkāpumu, proti, pamatojuma pienākuma pārkāpumu.
   Attiecībā uz apstrīdētajā lēmumā minēto Grieķijas valdības apliecināto pastāvīgo “labvēlīgo attieksmi” pret OA, prasītāja norāda, ka ir pārkāptas Kopienu tiesības saistībā ar valsts atbalstu, jo Komisija nav pārbaudījusi Grieķijas rīcību no “privāta investora” viedokļa un nav izpildījusi pierādījumu pienākumu. Turklāt tā norāda, ka ir pieļauta acīmredzama kļūda attiecībā uz iespējamās peļņas aprēķinu un kvalificēšanu un ka minētie pamati ir nepietiekami.
   Visbeidzot, prasītāja norāda uz tādu vispārējo Kopienu tiesību principu pārkāpumu, kā, pirmkārt, tiesību tikt uzklausītam, kuras pēc prasītājas domām ir pārkāptas, jo Komisija Grieķijas Republikai un arī prasītājai kā tieši skartai personai atteica piekļuvi rezultātiem, pie kuriem ir nonākusi Komisijas pieaicinātā auditorfirma. Otrkārt, prasītāja norāda uz “ne bis in idem” principa pārkāpumu, jo apstrīdētajā lēmumā atmaksājamām atbalsta summām ir piemēroti procenti Kopienu procentu likmes apmērā, lai arī šajās atmaksājamās summās jau ir iekļauta soda nauda, procenti un papildus izmaksas, pamatojoties uz valsts tiesisko regulējumu.